ເມື່ອບໍ່ດົນມານີ້, ທ່ານ ປະທານາທິບໍດີລັດເຊຍ Vladimir Putin ໄດ້ສົ່ງຄຳອວຍພອນປີໃໝ່ໄປຍັງທ່ານ ເລຂາທິການໃຫຍ່, ປະທານປະເທດຫວຽດນາມ ຫງວຽນຝູຈ້ອງ ເນື່ອງໃນໂອກາດປີໃໝ່ສາກົນ 2021 ແລະ ບຸນເຕັດຫວຽດນາມ ທີ່ໃກ້ຈະມາເຖິງນີ້. ໃນສານທີ່ໄດ້ສົ່ງໄປເຖິງທ່ານ ປະທານປະເທດຫວຽດນາມ ຫງວຽນຝູຈ້ອງ, ຜູ້ນຳປະເທດລັດເຊຍ ໄດ້ສະແດງຄວາມເຊື່ອໝັ້ນວ່າ ຜ່ານຄວາມມານະພະຍາຍາມລວມຂອງ ລັດເຊຍ ແລະ ຫວຽດນາມ, ສອງປະເທດຈະຮັບປະກັນການເພີ່ມທະວີການພົວພັນຄູ່ຮ່ວມມືຍຸດທະສາດຢ່າງຮອບດ້ານໃຫ້ຫຼາຍກ່ວາອີກ. ພ້ອມທັງ ເນັ້ນໜັກເຖິງຄວາມສຳຄັນຂອງການຮັກສາການພັດທະນາທີ່ຂະຫຍັນຂັນເຄື່ອນຂອງການພົວພັນລັດເຊຍ-ຫວຽດນາມ ໃນຫຼາຍຂົງເຂດໂດຍບໍ່ຫົວຊາຕໍ່ຄວາມຫຍຸ້ງຍາກ ແລະ ສັບສົນທີ່ກ່ຽວຂ້ອງເຖິງໂລກລະບາດໂຄວິດ-19.
ຕີລາຄາກ່ຽວກັບການສົມທົບລະຫວ່າງສະຫະພັນລັດເຊຍ ແລະຫວຽດນາມ ຢູ່ບັນດາເວທີປາໄສສາກົນ, ກໍ່ຄືສໍາລັບບັນດາບັນຫາພາກພື້ນອາຊີ-ປາຊີຟິກ, ທ່ານ Igor Olegovich Mishin ເຊິ່ງເປັນນັກຊ່ຽວຊານຂອງສະຖາບັນເສດຖະກິດສາກົນ ແລະການພົວພັນຕ່າງປະເທດ (IMEMO) ສັງກັດສະພາມະຫາບັນດິດວິທະຍາສາດລັດເຊຍ ໄດ້ຢັ້ງຢືນວ່າ ການພົວພັນລັດເຊຍ-ຫວຽດນາມ ມີທາດແທ້ຄູ່ຮ່ວມມືຍຸດທະສາດ, ການພົວພັນສອງຝ່າຍໄດ້ທົດສອບຜ່ານໄລຍະ. ສະຫະພັນລັດເຊຍ ແລະຫວຽດນາມ ພວມຮ່ວມມືປະສົບຜົນສໍາເລັດໃນຂອບເຂດອາຊຽນ, ກໍ່ຄືທີ່ເວທີປາໄສຄວາມໝັ້ນຄົງພາກພື້ນອາຊຽນ (ARF), ກອງປະຊຸມລັດຖະມົນຕີປ້ອງກັນປະເທດອາຊຽນ ແລະບັນດາຄູ່ຮ່ວມມືເຈລະຈາ (ADMM+).
ໄຊພອນ